LV Eiropas Savienības Oficiālais Vēstnesis C 149/5

Sabiedrisko pakalpojumu sniegšanas saistību piemērošana saskaņā ar Padomes Regulu (EEK) Nr. 2408/92 Vācijas iekšzemes regulārās gaisa satiksmes pakalpojumos

(Dokuments attiecas uz EEZ)

(2007/C 149/07)

1. Saskaņā ar 4. panta 1. punkta a) apakšpunktu Padomes 1992. gada 23. jūlija Regulā (EEK) Nr. 2408/92 par Kopienas aviosabiedrību piekļuvi Kopienas iekšējiem gaisa ceļiem Vācijas Federatīvās Republikas valdība ir nolēmusi sabiedrisko pakalpojumu sniegšanas saistības attiecībā uz gaisa satiksmi maršrutā Erfurte — Minhene (1), kuru pēdējie grozījumi publicēti 2004. gada 30. aprīļa Eiropas Savienības Oficiālajā Vēstneša C sērijas 115. izdevumā, 115. lpp, no 2007. gada 1. novembra grozīt šādi:

2. Sabiedrisko pakalpojumu sniegšanas saistības attiecas uz šādiem aspektiem.

2.1 Minimālais biežums

Minētajā maršrutā kalendārās nedēļas laikā jāplāno vismaz 12 lidojumi turp un atpakaļ katru dienu ar tiešo reisu savienojumu iespējām Minhenē. Katru dienu no pirmdienas līdz piektdienai jānotiek vismaz 2 lidojumiem turp un atpakaļ.

Lidojumiem jānotiek bez starpnosēšanās.

Šī prasība ir spēkā visu gadu. Vismaz vienas federālās zemes (Bavārijas un/vai Tīringenes) svētku dienās, kā arī laikā no Ziemassvētkiem līdz Jaunajam gadam gaisa satiksmes pakalpojumus var ierobežot.

Attiecīgās laika nišas atbilstīgi Padomes 1993. gada 18. janvāra Regulas (EEK) Nr. 95/93 9. panta 1. punktam ir pieejamas (2), t.i, tās var pieprasīt kompetentajā iestādē.

2.2 Lidojumu laiki

Lidojumi jāveic laikā no 6.00 līdz 21.00. Lidojumu grafikam jābūt tādam, lai darījumu pasažieriem darba nedēļā ik dienas būtu iespējams aizlidot turp un atpakaļ, vismaz 7 stundas pavadot galamērķī. Šis nosacījums ir spēkā, ja ir pieejamas attiecīgās laika nišas. Pieļaujot atkāpi, turp un atpakaļ lidojumus piektdienās un nedēļas nogalēs var pārcelt uz pēcpusdienas stundām no 14.00. Lidojumu laiki jāizvēlas tā, lai nodrošinātu maksimālas reisu savienojumu iespējas virzienā uz Minheni un virzienā no tās.

2.3 Izmantojamie gaisa kuģi

2.1. punktā minētajiem lidojumiem jāizmanto gaisa kuģi, kuros ir vismaz 15 sēdvietas pasažieriem. Lidojumi jāveic atbilstoši instrumentālā lidojuma noteikumiem (IFR).

2.4 Tarifi

Augstākais pamata tarifs lidojumam vienā virzienā starp Erfurti un Minheni nedrīkst pārsniegt 300 EUR (galapatēriņa cena).

2.5 Rezervēšana

Jābūt iespējai rezervēt lidojumus vismaz vienā starptautiskā rezervēšanas sistēmā (CRS) un internetā.

2.5 Lidojumu nepārtrauktība

Jāveic vismaz 98 % no plānotajiem lidojumiem. Par novirzēm no plānoto lidojumu grafika (piem., lidojuma atcelšana un ārkārtēji apstākļi) ziņo gaisa pārvadātājs, kuram jāveic attiecīgais lidojums.

3. Konkursa uzaicinājums

Pārvadātājus Kopienā informē par to, ka tiks izsludināts konkurss par gaisa satiksmes pakalpojumu sniegšanu, un tiesības sniegt pakalpojumus tiks piešķirtas no 2007. gada 1. novembra. Atbilstošs uzaicinājums piedāvājumu iesniegšanai saskaņā ar Regulas (EEK) Nr. 2408/92 4. panta 1. panta d) apakšpunktu drīzumā tiks publicēts Eiropas Savienības Oficiālajā Vēstnesī.

Sīkāka informācija:

Thüringer Ministerium für Bau und Verkehr Referat Luftverkehr Postfach 900 362 D-99106 Erfurt Tālrunis: (49-361) 379 14 41 Fakss: (49-361) 379 14 99

(1) OV L 240, 24.8.1992., 8. lpp.

(2) OV L 14, 22.1.1993., 1. lpp.